DELEGIRANA UREDBA KOMISIJE (EU) 2021/2065

z dne 25. avgusta 2021

o načrtu za zavržke za ribolov na romba v Črnem morju

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (1) in zlasti člena 15(6) Uredbe,

ob upoštevanju naslednjega:

(1) Cilj Uredbe (EU) št. 1380/2013 je postopna odprava zavržkov za ves ribolov v Uniji z uvedbo obveznosti iztovarjanja.

(2) Glede Črnega morja člen 15 Uredbe (EU) št. 1380/2013 določa obveznost iztovarjanja za celoten ulov vrst, za katere veljajo omejitve ulova. V skladu s členom 15(1), točka (d), Uredbe (EU) št. 1380/2013 se mora obveznost iztovarjanja uporabljati za vrste, ki opredeljujejo ribištvo, najpozneje od 1. januarja 2017. Romb je ena od navedenih vrst.

(3) Evropska komisija je 20. oktobra 2016 sprejela Delegirano uredbo (EU) 2017/87 (2) o načrtu za zavržke za ribolov na romba v Črnem morju, ki je določala izjemo v zvezi z visoko stopnjo preživetja za romba, ujetega s pridnenimi zabodnimi mrežami. Uporabljala se je od 1. januarja 2017 do 31. decembra 2019.

(4) Bolgarija in Romunija imata neposreden upravljalni interes pri ribolovu na romba v Črnem morju. Navedeni državi članici sta 12. februarja 2021 Komisiji predložili skupno priporočilo, v katerem sta zahtevali podaljšanje načrta za zavržke in izjeme v zvezi z visoko stopnjo preživetja za romba, ujetega s pridnenimi zabodnimi mrežami v Črnem morju. 15. julija 2021 sta predložili posodobljeno skupno priporočilo. Pridobljen je bil znanstveni prispevek zadevnih znanstvenih organov v zvezi z visokimi stopnjami preživetja te vrste.

(5) Znanstveni, tehnični in gospodarski odbor za ribištvo (3) (STECF) je ocenil predloženo posodobljeno skupno priporočilo in opozoril, da je treba predložene informacije izpopolniti. Komisija pritrjuje, da obstajajo znanstvene študije (4), ki dokazujejo visoko stopnjo preživetja romba, ujetega s plovili iz držav nečlanic EU, ki uporabljajo zabodne mreže, v Črnem morju. Glede na to, da se študije nanašajo na morski bazen, vrste in orodje, ki so vključeni tudi v izjemo, ki sta jo zahtevali Bolgarija in Romunija, Komisija meni, da bi bilo treba za namen izjeme upoštevati to študijo.

(6) Na podlagi znanstvenih dokazov in ocene odbora STECF bi bilo treba izjemo v zvezi z visoko stopnjo preživetja, dovoljeno v skladu s členom 15(4), točka (b), Uredbe (EU) št. 1380/2013, vključiti v to uredbo za eno leto.

(7) Do 1. maja 2022 bi morali zadevni državi članici predložiti dodatne podatke o ocenah preživetja v zvezi z ribolovom na romba z zabodnimi mrežami.

(8) Ukrepi iz te uredbe neposredno vplivajo na gospodarske dejavnosti, povezane z ribolovno sezono plovil Unije in njenim načrtovanjem, zato bi morala ta uredba začeti veljati takoj po objavi. V skladu s skupnim priporočilom in ob upoštevanju časovnega okvira iz člena 15(1) Uredbe (EU) št. 1380/2013 bi bilo treba to uredbo uporabljati od 1. januarja 2022 –

SPREJELA NASLEDNJO UREDBO:

Člen 1 Izvajanje obveznosti iztovarjanja Obveznost iztovarjanja iz člena 15(1) Uredbe (EU) št. 1380/2013 se v skladu s to uredbo uporablja v Črnem morju za ribolov na romba (Psetta maxima), ujetega s pridnenimi zabodnimi mrežami (koda orodja (5) GNS).

Člen 2 Opredelitev pojma V tej uredbi „Črno morje“ pomeni morske vode v geografskem podobmočju 29 Generalne komisije za ribištvo v Sredozemlju (GFCM), kakor je opredeljeno v Prilogi I k Uredbi (EU) št. 1343/2011 Evropskega parlamenta in Sveta (6).

Člen 3 Izjema v zvezi z visoko stopnjo preživetja 1. Izjema od obveznosti iztovarjanja iz člena 15(4), točka (b), Uredbe (EU) št. 1380/2013 za vrste, za katere znanstveni dokazi pričajo o visokih stopnjah preživetja, se leta 2022 uporablja za romba (Psetta maxima), ujetega s pridnenimi zabodnimi mrežami (GNS) v Črnem morju. 2. Romba (Psetta maxima), ulovljenega v okoliščinah iz odstavka 1, je treba takoj spustiti nazaj v morje na območju, kjer je bil ulovljen. 3. Do 1. maja 2022 državi članici z neposrednim upravljalnim interesom pri ribolovu na romba v Črnem morju Komisiji predložita dodatne podatke o ocenah preživetja v zvezi z ribolovom na romba z zabodnimi mrežami, in vse druge ustrezne znanstvene informacije, ki podpirajo izjemo iz odstavka 1. Znanstveni, tehnični in gospodarski odbor za ribištvo navedene podatke oceni najpozneje do 31. julija 2022.

Člen 4 Ta uredba začne veljati dan po objavi v Uradnem listu Evropske unije. Uporablja se od 1. januarja do 31. decembra 2022.

Ta uredba je v celoti zavezujoča in se neposredno uporablja v vseh državah članicah. V Bruslju, 25. avgusta 2021 Za Komisijo predsednica Ursula VON DER LEYEN

(1) UL L 354, 28.12.2013, str. 22.

(2) Delegirana uredba Komisije (EU) 2017/87 z dne 20. oktobra 2016 o načrtu za zavržke za ribolov na romba v Črnem morju (UL L 14, 18.1.2017, str. 9).

(3) Poročila Znanstvenega, tehničnega in gospodarskega odbora za ribištvo (STECF) – Ocena skupnih priporočil v zvezi z obveznostjo iztovarjanja (STECF-21-05), 2021, Urad za publikacije Evropske unije, Luxembourg. Na voljo na: https://stecf.jrc.ec.europa.eu/documents/43805/2537709/STECF+PLEN+19-02.pdf.

(4) Basaran, F., in Samsun, N., 2004, Survival rates of Black Sea Turbot (Psetta maxima maeotica, L. 1758) broodstock captured by gill nets from different depths and their adaptation culture conditions, Aquaculture International 12: 321–331, 2004; Giragosov, V., in Nikolayevna Khanaychenko, A., 2012, The State-of-Art of the Black Sea Turbot Spawning Population off Crimea (1998–2010), Turkish Journal of Fisheries and Aquatic Sciences, september 2012, DOI: 10.4194/1303-2712-v12_2_25; Samsun, N., in Kalayci, F., 2005, Survival Rates of Black Sea Turbot (Scophthalmus maeoticus Pallas, 1811), Captured by Bottom Turbot Gillnets in Different Depths and Fishing, Seasons Between 1999 and 2004, Turkish Journal of Fisheries and Aquatic Sciences 5: 57–62 (2005).

(5) Kode orodja, ki se uporabljajo v tej uredbi, ustrezajo kodam iz Priloge XI k Izvedbeni uredbi Komisije (EU) št. 404/2011 o določitvi podrobnih pravil za izvajanje Uredbe Sveta (ES) št. 1224/2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike (UL L 112, 30.4.2011, str. 1). Za plovila, katerih skupna dolžina je manj kot 10 metrov, kode orodja, uporabljene v tabeli, ustrezajo kodam iz klasifikacije orodja FAO.

(6) Uredba (EU) št. 1343/2011 Evropskega parlamenta in Sveta z dne 13. decembra 2011 o nekaterih določbah za ribolov na območju Sporazuma GFCM (Generalne komisije za ribištvo v Sredozemlju) in spremembi Uredbe Sveta (ES) št. 1967/2006 o ukrepih za upravljanje za trajnostno izkoriščanje ribolovnih virov v Sredozemskem morju (UL L 347, 30.12.2011, str. 44).